Louis Favre
Dr Louis Favre (* 28. Januar 1826 z Chêne-Bourg; † 19. Juli 1879 z Göschene) isch e Schwizer Ääscheniöör gsi. Er isch für e Bau vom Gotthardtunnel verantwortlig gsi.

Lääbe und Wärk 
Dr Louis Favre isch vom Handwärker zum Undernäämer ufgstiige und isch en erfolgriiche Dunnelbauer gsi. Si Firma het gege säggs Mitbewärber gwunne und het dr Ufdraag überchoo en Iisebaandunnel dur s Gotthardmassiv z baue, zu säller Zit dr lengst uf dr ganze Wält. D Bauzit won er veraaschlagt het isch acht Joor gsi, weniger as alli andere und dr Briis vo 56 Mio. Franke isch 12½ Mio. Franke billiger gsi as dr zwäitgünstig. Wenn d Bauzit chürzer as acht Joor wurd, het men em e Prämie vo 5000 Franke pro Daag versproche, für jeede Daag lenger as acht Joor hätt er e Buess vo 5000 Franke pro Daag mäesse zaale. Wenn s mee as säggs Mönet Verspöötig gieb, wer d Buess uf 10000 Franke pro Daag gstiige.

D Bauarbäite si vo 1871 bis 1880 gang, dr Durchschlag isch am 29. Februar 1880 gsi. Es het groossi technischi und geologischi Brobleem gee und dr Louis Favre het au e baar Mol Strit mit dr Bank, wo s Undernääme finanziert het, und mit dr Baudirekzioon vo dr Gotthardbaangsellschaft ghaa, und isch au vor Gricht gange. 1875 isch s zum ene Sträik vo de italiänische Dunnelarbäiter choo, wo bluetig zämmegschlaage worden isch.

D Bauzit isch zää Mönet z lang worde, und das het d Familie vom Favre finanziell ruiniert. Dr Favre sälber isch scho e baar Mönet vorhär bim ene Kontrollgang im Dunnel am ene Riss in dr Buuch-Aorta gstorbe. D Blaanig und d Exekuzioon gälte für domooligi Verheltniss as technischs Mäisterwärk und mä füert dr Erfolg hauptsächlig uf e Favre zrugg.

Literatur 

 Hans G. Wägli: Louis Favre (1826 - 1879) : Erbauer des Gotthardtunnels. Verein für wirtschaftshistorische Studien, Zürich 2008, ISBN 978-3-909059-40-9 (Schweizer Pioniere der Wirtschaft und Technik. Bd. 86).

Weblingg 

 Irene Meichsner: 19.7.1879 – Vor 125 Jahren – Louis Favre Ingenieur Erbauer des Gotthardtunnels gestorben; Sändig „Kalenderblatt“ im Dütschlandfunk vom 19. Juli 2004.
 Gotthard-Tunnel uf alpentunnel.de

Gämfer
Ingenieur, Erfinder, Konstrukteur
Maa